Covid-19: 'Ongewoon' van SA om afsondering te lig – Mkhize | Maroela Media
Maroela Redaksie/RDM News Wire
Onderwysers word getoets vir Covid-19 by The Settlers High School in Bellville (Foto: Courtney Africa, ANA)
Dr. Zweli Mkhize, minister van gesondheid, sê dit is "ongewoon" dat afsonderingsregulasies in Suid-Afrika verslap word terwyl die aantal Covid-19-gevalle hier met rasse skrede toeneem.
"Suid-Afrika is in 'n unieke posisie, maar het geen ander keuse as om die afsondering te lig nie weens hoë vlakke van hongersnood, armoede en ekonomiese nood waarin die land hom bevind," het Mkhize Dinsdag aan die Nasionale Raad van Provinsies gesê. Hy het gesê die volgende uitdaging sal wees om die toename in gevalle te hanteer wat noodwendig sal voorkom wanneer al meer mense terugkeer werk toe.
Suid-Afrika het Maandag 23 615 Covid-19-gevalle in totaal aangemeld, met 481 mense wat reeds hieraan gesterf het. Gevalle neem daagliks met tussen 900 en 1 200 nuwe infeksies toe. Mkhize het gesê dit is nodig om die infeksies na te spoor sodat dit nie onmiddellik onbeheersd toeneem nie.
Met verwysing na die hoë getal Covid-19-gevalle in die Wes-Kaap het Mkhize gesê dit is 'n "mite" dat dié provinsie die meeste gevalle het omdat hulle meer mense toets. Dié provinsie het teen Maandag 15 396 Covid-19-gvalle (65% van gevalle landswyd) aangemeld.
Maroela Media het die naweek berig dat die Wes-Kaap meer toetse per kapita doen en dat dié toetse ook baie meer gefokus is as in ander provinsies. Dié faktore kan 'n invloed op die Wes-Kaap se hoë infeksiekoers hê, meen kenners. Maar Mkhize stem nie saam nie. "Dit het niks te doen met toetsing nie. Die Wes-Kaap se swakpunt lê eerder daarin dat hulle nie die kontakte van besmette pasiënte behoorlik nagespoor het nie. As ons nie die situasie in die Wes-Kaap inperk nie, kan ander provinsies binnekort net soveel gevalle as die Wes-Kaap hê," sê Mkhize. Hy sê kundiges is reeds ontplooi om dié mense op te spoor wat moontlik die virus onder lede kan hê. "Dié mense sal geïsoleer word, indien nodig in staatsfasiliteite, in 'n poging om te keer dat hospitale oorval word met nuwe gevalle," sê hy.
Hy het egter toegegee dat 'n tekort aan diagnostiese toestelle kan meebring dat mense in isolasie geplaas word sonder om eers getoets te word indien vermoed word dat hulle Covid-19 onder lede het. "Indien nodig, sal ons bepaalde wyke of kleiner gebiede binne munisipaliteite onder hoër vlakke van afsondering plaas om die verspreiding van die virus te bekamp," sê Mkhize. Die hele land sal na verwagting op 1 Junie na vlak 3-afsondering skuif.
Weer kan ek se . Het hulle meer rdp gebou was hulle mense veilig.. Hoop ons kan hulle vervolg vir die dode getal
Jou gat Mkhize. Niks is te lig nie. Dalk moet julle die COVID-19 statistieke nagaan en natuurlike oorsake van dood en pad ongelukke gaan aftrek. Ek kan jou waarborg die getalle gaan by verre minder wees op die Covid-19 statistiek. Ons is gatvol vir julle magsbeheer en reels. Ons is nie kinders nie.
Lieg. Dis al wat hulle nou kan doen. Die waarheid sal hulle vernietig as dit nou moet uitkom. Hoekom sit julle nie die hele land terug op vlak 5 nie? Dit is tog wat julle eintlik wil he! Jy werk hier met volwasse mense en ons het breins! BHA!!!
Lieg hy of is hy net nie in staat om te dink nie
Sien op news 24 die nar se die Wes Kaap het die verkeerde mense getoets daarom is hul syfers so hoog. Ander prov blykbaar regte roete gevolg